5 kinders verbrand terwyl vrou glo gaan drinkArgieffoto Vyf kinders het Sondag in die vroeë oggendure in Noordwes doodgebrand terwyl die vrou wat na hulle moes omsien glo by ŉ kroeg was. Sers. Kelebogile Moleko, provinsiale polisiewoordvoerder, het gesê die voorval het omstreeks 02:00 in Ramatlabama, noord van Mahikeng, plaasgevind. “ŉ Brand het in ŉ plakkershut ontstaan waarin ses kinders, tussen 3 en 16 jaar oud, geslaap het. Daar word beweer dat ŉ 32-jarige vrou die kinders alleen gelaat en na ŉ kroeg gegaan het,” het Moleko gesê. Bure het die brand gesien en hulp ontbied. “Die bure kon daarin slaag om een van die kinders te red. Ongelukkig het die ander vyf onherkenbaar verbrand.” Moleko het gesê die vrou is uit die kroeg gaan haal om te sien wat aangaan, en het met haar aankoms by die toneel ineengestort. Sy is na ŉ hospitaal geneem en sal van kinderverwaarlosing aangekla word sodra sy ontslaan word. Die polisie doen ŉ geregtelike doodsondersoek.